ลูกชายอดีตผู้ใหญ่บ้านฉุน ญาติทวงเงินยิงทะลุอกคาวัด ลูกหลงพระเจ็บ
ลูกชายอดีตผู้ใหญ่บ้านมาร่วมงานบุญ ปิดทองฝังลูกนิมิต เจอญาติที่เคยยกพวก ทำร้ายเพราะเบี้ยวหนี้เงินยืม ปรี่เข้ามาทวงเงินจนเกิดการโต้เถียงดุเดือด เลยชักปืนยิงระบายแค้น กระสุนเข้าหลังทะลุอกพุ่งเจาะแขนขวา เจ้าอาวาสวัดข้างเคียงที่รับนิมนต์มาร่วมพิธีบาดเจ็บ ส่วนมือลั่นไกหนีไม่รอด ถูกชาวบ้านล็อกตัวรุมยำอ่วม ให้การรับสารภาพ,หนุ่มปืนดุชักปืนยิงญาติในงานปิดทองฝังลูกนิมิต ทำให้กระสุนทะลุอกเจาะแขนพระเจ็บไปด้วยรายนี้ เปิดเผยขึ้นเมื่อเวลา 16.30 น. วันที่ 11 ก.พ. ร.ต.อ.วันชัย แสงอ่วม สารวัตร (สอบสวน) สภ.บ้านบึง จ.ชลบุรี ได้รับแจ้งว่ามีเหตุยิงกันภายในวัดมงคลสวัสดิ์ (เม้าสุขขา) หมู่ 4 ต.หนองซ้ำซาก มีพระและชาวบ้านได้รับบาดเจ็บรวม 2 ราย นำกำลังและเจ้าหน้าที่หน่วยกู้ภัยศีลธรรมสมาคม บ้านบึง รุดไปสอบสวน,ในวันที่เกิดเหตุกำลังจัดงานปิดทองฝังลูกนิมิต ผูกสีมา มีประชาชนมาร่วมทำบุญจำนวนมาก จุดเกิดเหตุบริเวณปะรำพิธีหน้าโบสถ์ พบคนเจ็บชื่อนายนิกร แซ่อึ้ง อายุ 32 ปี อยู่บ้านเลขที่ 79/16 หมู่ 1 ต.มาบไผ่ อ.บ้านบึง จ.ชลบุรี ถูกยิงด้วยปืน 9 มม. เข้าหลังทะลุใต้ราวนมขวา 1 นัด และพระมหาประภาส อายุ 53 ปี เจ้าอาวาสวัดสิงห์ทองพรหมาวาส ถูกยิงเข้าแขนขวากระสุนฝังใน รีบนำส่ง รพ.บ้านบึง,ส่วนมือลั่นไกถูกประชาชนช่วยกันล็อกตัวไว้ได้ ชื่อนายภาคิน นันทชลากรกิจ อายุ 26 ปี อยู่บ้านเลขที่ 58/1 หมู่ 2 ต.หนองซ้ำซาก อ.บ้านบึง และเป็นลูกชายอดีตผู้ใหญ่บ้านในพื้นที่ พร้อมของกลางปืน 9 มม. และกระสุนอีก 7 นัด นอกจากนี้ยังพบปลอกกระสุนตกอยู่ 1 ปลอก เก็บไว้เป็นหลักฐาน คุมตัวนายภาคินมาสอบสวนที่โรงพัก,สอบสวนเบื้องต้นทราบว่า ทางวัดจัดงานปิดทองฝังลูกนิมิต ผูกสีมาตั้งแต่วันที่ 3 ก.พ. ก่อนเกิดเหตุเป็นการจัดงานวันสุดท้ายพระกำลังสวดทำพิธีเพื่อตัดหวายฝังลูกนิมิต พระมหาประภาสรับนิมนต์ร่วมพิธี จู่ๆนายภาคินมือปืน ยืนคุยอยู่กับนายนิกรข้างโบสถ์ มีปากเสียงโต้เถียงกันหน้าดำคร่ำเครียด แล้วนายภาคินชักปืนยิงใส่นายนิกรซึ่งกำลังจะหันหลังหนี ทำให้กระสุนทะลุอกพุ่งเจาะแขนพระมหาประภาสบาดเจ็บ ทำให้พิธีหยุดชะงักกลางคัน ส่วนนายภาคินพยายามวิ่งหนีแต่ไม่พ้นถูกชาวบ้านรุมยำหน้าตาบวมปูดไปด้วย,นายภาคินมือลั่นไกให้การว่า ตนกับนายนิกร คนเจ็บ เป็นญาติกัน เคยยืมเงินนายนิกรแต่ยังไม่ใช้คืน เคยถูกนายนิกรกับพวกบุกทำร้ายบาดเจ็บ เก็บความแค้นไว้ในใจมาตลอด ก่อนเกิดเหตุมาร่วมงานบุญปิดทองลูกนิมิต นายนิกรเห็นตนเข้ามาทวงถาม ทำให้มีปากเสียงกันจนตนระงับอารมณ์ไม่อยู่ชักปืนยิงใส่นายนิกร แต่กระสุนพลาดไปถูกพระเจ็บไปด้วย คุมตัวดำเนินคดีฐานพยายามฆ่า และ พ.ร.บ.อาวุธปืน
ลูกชายอดีตผู้ใหญ่บ้านมาร่วมงานบุญ ปิดทองฝังลูกนิมิต เจอญาติที่เคยยกพวก ทำร้ายเพราะเบี้ยวหนี้เงินยืม ปรี่เข้ามาทวงเงิน 
ยิงญาติ,งานปิดทองฝังลูกนิมิต,สภ.บ้านบึง,ทวงเงิน,ข่าวหน้า1,ข่าวทั่วไป